b'\n_START_ARTICLE_\nRadvanje\n_START_PARAGRAPH_\nRadvanje je predel Maribora, ki se nahaja neposredno pod Pohorjem s pribli\xc5\xbeno 8 tiso\xc4\x8d prebivalcev in mestna \xc4\x8detrt mariborske ob\xc4\x8dine._NEWLINE_Vse do II. svetovne vojne je bilo Radvanje samostojna ob\xc4\x8dina z okoli 2300 prebivalci. Ob\xc4\x8dina je obsegala obdravsko ravnino jugovzhodno od mesta, kjer je stala Nova vas in se raztezala vse do vzno\xc5\xbeja Pohorja, kjer sta le\xc5\xbeali stari vasi Spodnje in Zgornje Radvanje. Ker se je mesto hitro \xc5\xa1irilo proti jugu, so vse te vasi danes \xc5\xbee obrobni deli mesta._NEWLINE_Do druge svetovne vojne so imele te vasi \xc5\xa1e mo\xc4\x8dno kmetijsko zasnovo in so ve\xc4\x8dino pridelkov (\xc5\xbeivine, mleka, sadja, gob itd.) prodajali v Maribor. Velik del prebivalstva pa je \xc5\xbeivel od obrti ali pa je bil zaposlen v mestu._NEWLINE_Skozi ob\xc4\x8dino so vodile ceste proti Pohorju, Pohorskemu domu, Mariborski ko\xc4\x8di, Svetemu Bolfenku, Ru\xc5\xa1ki ko\xc4\x8di itd. Spodnje Radvanje je le\xc5\xbealo ob banovinski cesti Limbu\xc5\xa1-Betnava. K vasi je spadal grad Betnava. Zgornje Radvanje je bila obse\xc5\xbena vas na severovzhodnem vzno\xc5\xbeju Pohorja, ob banovinski cesti, rahlo prislonjena v pobo\xc4\x8dje. Vas je bila izletna to\xc4\x8dka Maribor\xc4\x8danov in izhodi\xc5\xa1\xc4\x8de pohodov na Pohorje, zato so bile v vasi gostilne s preno\xc4\x8di\xc5\xa1\xc4\x8di._NEWLINE_Radvanje se prvi\xc4\x8d omenja med letoma 1096 in 1105, ko je grof Bernard Spanheim podaril benediktinskemu samostanu iz \xc5\xa0t. Pavla na Koro\xc5\xa1kem kraj z imenom Radvanje (oppidum Radewan). Toda nad to posestvijo \xc5\xa1entpavelski samostan ni mogel uveljaviti svoje lastnine, saj je v tem \xc4\x8dasu tukaj \xc5\xbeivel neki Leopold iz Radvanja (Lutoldus de Radwan), ki je verjetno spremljal Bernarda Spanheimskega na kri\xc5\xbearsko vojno od koder se verjetno ni ve\xc4\x8d vrnil._NEWLINE_V 15. stoletju so tedanji lastniki Gaisrucki tedaj skromen sede\xc5\xbe gospo\xc5\xa1\xc4\x8dine prezidali v plemi\xc5\xa1ki dvorec. Gospo\xc5\xa1\xc4\x8dina je imela malo dominikalne posesti, zato pa ve\xc4\x8dje komplekse gozda na Pohorju, pravico do lova, do ribolova na reki Dravi in nekaterih njenih pritokih ter pravico do stojnine._NEWLINE_Dana\xc5\xa1nji radvanjski dvorec je bil zgrajen v 17. stoletju. V 19. stoletju so mu dogradili romanti\xc4\x8dni okrogli stolp. Enonadstropna stavba ima obliko \xc4\x8drke L. Zunanje fasade so obnovljene v duhu 19. stoletja. V pritli\xc4\x8dju \xc5\xa1e naletimo na stare oboke, nadstropje, kamor vodijo stopnice iz \xc5\xbeivopisnega marmorja, pa je v celoti predelano. Pred drugo svetovno vojno je bil last Nikole Jurkovi\xc4\x8da._NEWLINE_V Radvanju je tudi nogometni klub NK Radvanje.'